Návrh rozhodnutie Rady o pozícii, ktorú má v rámci Výboru veľvyslancov AKT – ES zaujať Európske spoločenstvo v súvislosti s rozhodnutím prideliť Somálsku zdroje z desiateho Európskeho rozvojového fondu /* KOM/2008/0574 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 25.9.2008 KOM(2008) 574 v konečnom znení Návrh ROZHODNUTIE RADY o pozícii, ktorú má v rámci Výboru veľvyslancov AKT – ES zaujať Európske spoločenstvo v súvislosti s rozhodnutím prideliť Somálsku zdroje z desiateho Európskeho rozvojového fondu (predložená Komisiou) DÔVODOVÁ SPRÁVA Somálsko bolo až do pádu vlády, ku ktorému došlo koncom roka 1991, členom skupiny afrických, karibských a tichomorských štátov (ďalej len „skupina AKT“). Somálsko odvtedy nebolo schopné vytvoriť medzinárodne uznávanú vládu a z tohto dôvodu ani ratifikovať dohodu o partnerstve AKT – ES medzi Spoločenstvom, členskými štátmi a členmi skupiny AKT, ktorá bola podpísaná v Cotonou 23. júna 2000 a revidovaná 25. júna 2005. Podľa informácie, ktorú poskytol Generálny sekretariát Rady, nadobudla revidovaná dohoda platnosť 1. júla 2008. V článku 93 ods. 6 dohody o partnerstve AKT – ES sa ustanovuje, že „Rada ministrov môže rozhodnúť o poskytnutí zvláštnej podpory štátom AKT - stranám predchádzajúcich dohovorov AKT – ES, ktoré, za absencie bežne ustanovených vládnych inštitúcií, neboli schopné podpísať alebo ratifikovať túto dohodu“. Na základe kritérií prideľovania prostriedkov, ktoré boli prijaté prostredníctvom rozhodnutia Komisie K(2007) 3617 z 1. augusta 2007, bola rozhodnutím Komisie K(2007) 5223 z 30. októbra 2007 stanovená na programovateľné činnosti suma 212 miliónov EUR (balík „A“) a na nepredvídané potreby (balík „B“) suma 3,8 miliónov EUR. Tieto pridelené prostriedky musia byť potvrdené Radou ministrov AKT – ES. Dňa 10. júna členské štáty vo výbore Európskeho rozvojového fondu schválili osobitný program pomoci pre Somálsko na roky 2008 – 2013 obsahujúci náčrt programov, ktoré sa budú vykonávať s využitím týchto finančných prostriedkov, a spoločný strategický dokument EÚ a Nórska zameraný na Somálsko na obdobie rokov 2008 – 2013. Komisia preto navrhuje, aby Rada prijala pripojené rozhodnutie o pozícii, ktorá sa má zaujať v mene Európskeho spoločenstva v rámci Výboru veľvyslancov AKT – ES. Návrh ROZHODNUTIE RADY o pozícii, ktorú má v rámci Výboru veľvyslancov AKT – ES zaujať Európske spoločenstvo v súvislosti s rozhodnutím prideliť Somálsku zdroje z desiateho Európskeho rozvojového fondu RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 300 ods. 2, so zreteľom na návrh Komisie, keďže: 1. Rozhodnutím Rady ministrov AKT – ES č. 3/2001 z 20. decembra 2001[1] bola z 8. a 9. Európskeho rozvojového fondu (ďalej len „ERF“) v súlade s článkom 93 ods. 6 dohody o partnerstve AKT – ES pridelená na obdobie do konca roka 2007 suma 150 miliónov EUR na spoluprácu so Somálskom pri financovaní rozvoja. Toto ustanovenie umožňuje Rade ministrov AKT – ES rozhodnúť o poskytnutí osobitnej pomoci štátom AKT - stranám predchádzajúcich dohovorov AKT – ES, ktoré, za absencie bežne ustanovených vládnych inštitúcií, neboli schopné podpísať alebo ratifikovať túto dohodu. 2. Rozhodnutím Rady ministrov AKT – ES č. 3/2007 z 5. mája 2007, ktorým sa mení a dopĺňa rozhodnutie č. 3/2001[2], sa tento prídel prostriedkov Somálsku zvýšil o 39 miliónov EUR vyčlenených z 9. ERF. 3. Revidovaná dohoda o partnerstve AKT – ES[3] a viacročný finančný rámec na obdobie rokov 2008 – 2013 obsiahnutý v jej prílohe Ib[4] nadobudli platnosť 1. júla 2008. Článok 93 ods. 6 sa stále vzťahuje na Somálsko. 4. Aby sa zabezpečilo, že sa obyvateľom Somálska bude poskytovať podpora aj naďalej, je na tento účel vhodné prideliť zdroje z 10. ERF na obdobie rokov 2008 – 2013. Somálsku by sa mali z 10. ERF prideliť porovnateľné zdroje ako krajinám zo skupiny AKT, ktoré ratifikovali dohodu o partnerstve AKT – ES. Ak by Somálsko bolo zaradené do modelu prideľovania prostriedkov na pomoc v rámci 10. ERF[5], ktorý je založený na potrebách a výkonnosti v zmysle vymedzenia týchto kritérií v článku 3 prílohy IV k dohode o partnerstve AKT – ES, bola by pridelená suma 212 miliónov EUR na pokrytie makroekonomickej podpory, odvetvových politík, programov a projektov na podporu ústredných alebo okrajových oblastí pomoci Spoločenstva a suma 3,8 milióna EUR na pokrytie nepredvídaných potrieb vymedzených v tom istom článku. Preto by sa mali na účely osobitnej pomoci poskytnúť rovnaké sumy. 5. Európske spoločenstvo by malo podporiť pridelenie týchto finančných prostriedkov z ERF Somálsku, ROZHODLA TAKTO: Jediný článok Pozícia, ktorú Spoločenstvo zaujme v rámci Výboru veľvyslancov AKT – ES v súvislosti s pridelením zdrojov Somálsku z 10. ERF, je podporiť návrh rozhodnutia Rady ministrov AKT – ES pripojený v prílohe. V Bruseli [...] Za Radu predseda [...] PRÍLOHA Návrh rozhodnutia Rady ministrov AKT – ES o pridelení zdrojov Somálsku z desiateho Európskeho rozvojového fondu RADA MINISTROV AKT – ES, so zreteľom na dohodu o partnerstve AKT – ES podpísanú v Cotonou 23. júna 2000 a revidovanú v Luxemburgu 25. júna 2005[6], a najmä na jej článok 93 ods. 6, keďže: 6. Rozhodnutím Rady ministrov AKT – ES č. 3/2001 z 20. decembra 2001[7] bola z 8. a 9. Európskeho rozvojového fondu (ďalej len „ERF“) v súlade s článkom 93 ods. 6 dohody o partnerstve AKT – ES pridelená na obdobie do konca roka 2007 suma 150 miliónov EUR na spoluprácu so Somálskom pri financovaní rozvoja, pričom uvedený článok umožňuje Rade ministrov AKT – ES rozhodnúť o poskytnutí osobitnej pomoci štátom AKT - stranám predchádzajúcich dohovorov AKT – ES, ktoré, za absencie bežne ustanovených vládnych inštitúcií, neboli schopné podpísať alebo ratifikovať túto dohodu. 7. Rozhodnutím Rady ministrov AKT – ES č. 3/2007 z 25. mája 2007, ktorým sa mení a dopĺňa rozhodnutie č. 3/2001[8], sa tento prídel prostriedkov Somálsku zvýšil o 39 miliónov EUR vyčlenených z 9. ERF. 8. Revidovaná dohoda o partnerstve AKT – ES[9] a viacročný finančný rámec na obdobie rokov 2008 – 2013 obsiahnutý v jej prílohe Ib nadobudli platnosť 1. júla 2008. Článok 93 ods. 6 sa stále vzťahuje na Somálsko. 9. Aby sa zabezpečilo, že sa obyvateľom Somálska bude poskytovať podpora aj naďalej, je na tento účel vhodné prideliť zdroje z 10. ERF na obdobie rokov 2008 – 2013. 10. Somálsku by sa mali z 10. ERF prideliť porovnateľné zdroje ako krajinám zo skupiny AKT, ktoré ratifikovali dohodu o partnerstve AKT – ES. Ak by Somálsko bolo zaradené do modelu prideľovania prostriedkov na pomoc v rámci 10. ERF[10], ktorý je založený na potrebách a výkonnosti v zmysle vymedzenia týchto kritérií v článku 3 prílohy IV k dohode o partnerstve AKT – ES, bola by pridelená suma 212 miliónov EUR na pokrytie makroekonomickej podpory, odvetvových politík, programov a projektov na podporu ústredných alebo okrajových oblastí pomoci Spoločenstva a suma 3,8 milióna EUR na pokrytie nepredvídaných potrieb vymedzených v tom istom článku. Preto by sa mali na účely osobitnej pomoci poskytnúť rovnaké sumy. 11. Rada ministrov AKT – ES 25. mája 2007 rozhodla, že na Výbor veľvyslancov AKT – ES prenesie svoju právomoc ukončiť práce na revízii osobitnej pomoci Somálsku z 10. ERF, ROZHODLA TAKTO: Článok 1 12. V súlade s článkom 93 ods. 6 dohody o partnerstve AKT – ES sa z rezervy desiateho Európskeho rozvojového fondu na vnútroštátnu a regionálnu spoluprácu poskytne na účely osobitnej pomoci v prospech Somálska suma 215,8 milióna EUR. Z toho sa: 13. 212 miliónov EUR použije na budovanie inštitúcií a činnosti zamerané na hospodársky a sociálny rozvoj, pričom sa osobitne zohľadnia potreby najzraniteľnejších skupín obyvateľstva. Tieto prostriedky sa programujú na základe stratégie osobitnej pomoci; 14. 3,8 milióna EUR použije na pokrytie nepredvídaných potrieb, akou je núdzová pomoc, v prípade, ak takáto podpora nemôže byť financovaná z rozpočtu EÚ. 15. V súlade s článkom 4 ods. 5 prílohy IV k dohode o partnerstve AKT – ES plní v súvislosti s programovaním a vykonávaním týchto pridelených prostriedkov funkcie vnútroštátneho povoľujúceho úradníka Komisia. Článok 2 Európska komisia sa vyzýva, aby prijala opatrenia potrebné na uplatňovanie tohto rozhodnutia. Článok 3 Toto rozhodnutie nadobúda účinnosť dňom jeho prijatia. V Bruseli […] Za Radu ministrov AKT – ES predseda Výboru veľvyslancov AKT – ES [...] [1] Ú. v. ES L 56, 27.2.2002, s. 23. [2] Ú. v. EÚ L 175, 5.7.2007, s. 36. [3] Ú. v. EÚ L 209, 11.8.2005, s. 27. [4] Ú. v. EÚ L 247, 9.9.2006, s. 22. [5] K(2007) 3617, 1.8.2007. [6] Ú. v. EÚ L 209, 11.8.2005, s. 27. [7] Ú. v. ES L 56, 27.2.2002, s. 23. [8] Ú. v. EÚ L 175, 5.7.2007, s. 36. [9] Ú. v. EÚ L 209, 11.8.2005, s. 27. [10] K(2007) 3617, 1.8.2007.